תרבות ובילוי טלוויזיה וקולנוע למה החתונה של אנה ארונוב יותר חשובה ממה שנדמה לנו
זו לא כניעה לפטריארכיה, זה ניצחון של אישה חזקה: אנה ארונוב נישאה אמש בסתר לאייל אלגבי, וליבי טייב סותמת את הגולל על סיפור האגדות שהחזיר לה את התקווה שגם לה זה יקרה יום אחד
אמש בשעת לילה מאוחרת אנה ארונוב ואייל אלגבי - שהכירו ב"לאהוב את אנה", הדוקו ריאליטי שתיעד את מסע מציאת האהבה של ארונוב - נישאו. את הטקס הסודי, אליו לא ממש הוזמנו אנשים כולל אני (בסדר, סולחת), תיעד צוות צילום, והוא ישודר בקרוב בדוקו מיוחד בקשת 12. החתונה המלכותית תהיה הפרק האחרון בסיפור האגדות של ארונוב הרווקה הנצחית, שמצאה את האחד שלה, והוא אפילו ממש חתיך. האמת? זה מרגש.
בימים בהם ריאליטי הוא ההפך מתכנית מציאות, "לאהוב את אנה" הייתה פנינה נוצצת של כנות ורגישות, שנתנה לי - ולא אגזים אם אומר לעוד אלפי רווקות בישראל - תקווה. נכון, רובנו לא נראות כמו אנה ארונוב, ועל פניו קשה להזדהות איתה, אבל היא הצליחה לסחוף אחריה נשים רבות שהרגישו שהכאב של אנה, הוא הכאב שלהן. המסע המייגע למציאת שותף לחיים, הוא משהו שאפשר להבין אותו גם אם את לא רקדנית/דוגמנית/מגישה/אצנית שנראית הכי קרוב למושלם. למרות התדמית המרוחקת שלה, ארונוב הייתה אותנטית לאורך כל הסדרה, לא חששה לבכות ולחשוף את התסכול והייאוש שיש במסע למציאת שותף לחיים, ושמה על השולחן באומץ את אותם רגעים קטנים, בודדים ולא זוהרים, בהם את מרגישה שזה כבר לגמרי אבוד ותישארי רווקה לנצח.
לא שזה נורא, כן? אבל כשאת רוצה להתחתן וזה לא קורה - אם כדי להיות בזוגיות יציבה, אם כדי להביא ילדים ואם כדי לעשות הכל ביחד – זה פשוט קשה. ועכשיו אנה יצאה ממעגל הרווקות שעברו את גיל 30, המועדון הזה שאף אחת לא באמת רוצה להשתייך אליו כי הוא בזוי חברתית, והותירה אותי לבד. וכן, בזוי זו מילה קצת קשה, אבל החברה שלנו קשה ושיפוטית וכששכבת הפוליטיקלי קורקט נסדקת, את מבינה שלא להיות בזוגיות בעשור הרביעי לחייך בלי שום דבר באופק, שם עלייך תוויות של אישה בעייתית, קשה, בררנית וקצת דפוקה.
ועם ניצוץ הקנאה הקטן עם היוודע דבר החתונה שלך, הגיע ניצוץ גדול יותר של תקווה. הראית לנו שגם בגיל 37 אפשר להתחתן, ושלמרות שרשרת דייטים מביכים, לבבות מרוסקים וחוסר אמונה שכל אחת מאיתנו עברה, זה יכול לקרות. פשוט יכול לקרות. החתונה שלך היא לא כניעה לתכתיבים חברתיים, היא לא דיכוי. היא בדרכה, ביטוי למה שעשית לאורך כל הדרך - עיצבת את הסיפור בדרך שלך, והשגת מה שרצית בתוך מערכת מייאשת. אנה, אני לא בטוחה שהצלחת להשתיק את כל הנשמות הטובות שרומזות לרווקות מעל גיל 30 שהן מאחרות את הרכבת וצריכות להתפשר, וגם לא בטוחה שהצלחת למנוע מגברים להיות דושים בכך שחשפת טפח מהכאב שלנו. אבל אני כן בטוחה שבעולם דייטינג ציני ואכזרי, נתת תקווה לנשים רבות וגרמת לנו לחשוב שזה אפשרי. הסוף הטוב הגיע, ובדרך אליו לא הפסקת להיות אפילו לרגע אחד מי שאת. ואם אנחנו נמשיך להיות אנחנו, משהו אחד הרווחנו.
תגיות אהבה, אנה ארונוב, זוגיות, טלוויזיה, לאהוב את אנה, ליבי טייב, קשת 12, ריאליטי